KAPITULO 50
Nakasagana a Mangasaba Uray Maidadanes
MATEO 10:16–11:1 MARCOS 6:12, 13 LUCAS 9:6
SINANAY KEN IMBAON NI JESUS DAGITI APOSTOL
Nangted ni Jesus iti bilin kadagiti apostolna no kasano nga itungpalda ti panangasabada. Ngem saan laeng a dayta ti imbagana. Pinakdaaranna met ida maipapan kadagiti bumusor: “Ibaonkayo a kas karnero iti tengnga dagiti lobo . . . Agannadkayo kadagiti tattao, ta idarumdakayto kadagiti korte ken saplitendakayto kadagiti sinagoga. Maipankayto kadagiti gobernador ken ari gapu kaniak.”—Mateo 10:16-18.
Wen, mabalin a maipasango dagiti pasurot ni Jesus iti nakaro a pannakaidadanes, ngem impasiguradona kadakuada: “No idarumdakayo, dikay madanagan no kasano ti isusungbatyo wenno ania ti ibagayo, ta addanto tumulong kadakayo; ta saan laeng a dakayo ti agsao, no di ket tulongannakayo ti espiritu ni Amayo.” Kinuna pay ni Jesus: “Ipapatayto met dagiti tattao ti mismo a kabsatda, wenno anakda, ket busorento dagiti annak dagiti nagannakda ken ipapataydanto ida. Guraendakayto ti amin a tattao gapu iti naganko, ngem ti makapagibtur agingga iti panungpalan, maisalakanto.”—Mateo 10:19-22.
Gapu ta ti panangasaba ti kapatgan, impaganetget ni Jesus a masapul a naannad dagiti pasurotna tapno maitultuloyda daytoy a trabaho. Kinunana: “No idadanesdakayo iti maysa a siudad, mapankayo iti sabali; ngem laglagipenyo a saanyonto pay a maileppas a kasabaan dagiti tattao kadagiti siudad ken ili ti Israel, dumtengton ti Anak ti tao.”—Mateo 10:23.
Nagsayaat dagita a bilin, pakdaar, ken pammaregta nga imbaga ni Jesus iti 12 nga apostolna! Ngem maawatantayo nga agpaay met dagita a sasao kadagiti makiraman iti trabaho a panangasaba kalpasan ti ipapatay ken panagungar ni Jesus. Makita dayta idi imbagana a dagiti adalanna ket ‘guraento ti amin a tattao,’ saan laeng a kadagidiay nakaibaonan dagiti apostol a kasabaanda. Kasta met, saantayo a mabasa a naipan dagiti apostol kadagiti gobernador ken ari bayat ti apagbiit a panangasabada idiay Galilea ken saan ida a pinapatay dagiti kapamiliada.
Nalawag nga idi imbaga ni Jesus dagita kadagiti apostol, pampanunotenna ti masanguanan. Paliiwem ti imbagana a saanto pay a maileppas dagiti adalanna a kasabaan dagiti nakaibaonanda, “dumtengton ti Anak ti tao.” Ibagbaga ni Jesus a saan pay a maileppas dagiti adalanna nga ikasaba ti Pagarian ti Dios, dumtengton ti nadayag nga Ari a ni Jesu-Kristo kas ukom ti Dios.
Bayat nga itungtungpalda ti panangasaba, saan koma a masdaaw dagiti apostol no maidadanesda, ta imbaga ni Jesus: “Saan a natantan-ok ti adalan ngem iti mangisursuro kenkuana, wenno ti adipen ngem iti amona.” Nalawag ti kayat a sawen ni Jesus. Naidadanes ken namaltrato ni Jesus gapu iti panangikasabana iti Pagarian ti Dios, isu a maipasangoda met iti kasta. Ngem imparegta ni Jesus: “Dikay agbuteng kadagiti mangpapatay iti bagi ngem saanda a madadael ti biag; no di ket agbutengkayo iti daydiay makabael a mangdadael iti bagi ken iti biag idiay Gehenna.”—Mateo 10:24, 28.
Impakita ni Jesus ti ulidan. Situtured a nagibtur agingga iti ipapatay imbes a mapukawna ti kinamatalekna iti daydiay Mannakabalin-amin, ni Jehova. Ti laeng Mannakabalin-amin a Dios ti makabael a mangikkat iti namnama ti maysa a tao nga agbiag wenno makabael a mangpagungar kenkuana tapno maaddaan iti agnanayon a biag. Makapabileg la ketdi daytoy kadagiti apostol!
Inyilustrar ni Jesus ti naayat a panangaywan ti Dios kadagiti pasurotna. Kinunana: “Saan aya a ti dua a billit-tuleng ket mailako iti sinsilio a bassit ti pategna? Ngem no adda maysa kadakuada a matnag iti daga, ammo dayta ni Amayo. . . . Dikay ngarud agbuteng; napatpategkayo ngem iti adu a billit-tuleng.”—Mateo 10:29, 31.
Ti mensahe nga ikasaba dagiti adalan ni Jesus ket mamagsisina kadagiti pamilia, ta dadduma a miembro ti pamilia ket umawat ngem saan ti dadduma. Inlawlawag ni Jesus: “Diyo panunoten nga immayak mangyeg iti talna ditoy daga.” Wen, kasapulan ti maysa a miembro ti pamilia ti tured no awatenna ti kinapudno iti Biblia. Kinuna ni Jesus: “Ti dakdakkel ti panagayatna iti ama wenno inana ngem kaniak, saan a maikari kas adalak; ken ti dakdakkel ti panagayatna iti anakna a lalaki wenno babai ngem kaniak, saan a maikari kas adalak.”—Mateo 10:34, 37.
Ngem addanto dagiti mangawat kadagiti adalanna. Kinunana: “Ti mangted iti uray sangabaso laeng a nalamiis a danum iti maysa kadagitoy a nanumo a tattao gapu ta maysa nga adalan, sigurado a magunggonaanto.”—Mateo 10:42.
Napabileg dagiti apostol kadagiti bilin, pakdaar, ken pammaregta ni Jesus, isu a napanda “iti amin a purok tapno ikasabada ti naimbag a damag ken paimbagenda dagiti masakit.”—Lucas 9:6.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn